HU Az Európai Unió Hivatalos Lapja C 185/18

Kérelem közzététele a mezõgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 185/07

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„ARMAGH BRAMLEY APPLES”

EK-sz.: UK-PGI-005-0792-16.10.2009

OFJ ( X ) OEM ( )

1. Elnevezés:

„Armagh Bramley Apples”

2. Tagállam vagy harmadik ország:

Egyesült Királyság

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

Az Armagh Bramley Apple egy nagyméretű, zöld, friss étkezési almafajta. Héja pirossal erezett, gyümölcshúsa fehér zöldes árnyalattal. Az almák nagy méretűek, átmérőjük 60–120 mm között változik. Gömbölyűek, de alakjuk kevésbé egységes a többi Bramley Apple-höz képest, oldaluk lapos, csésze felöli oldaluk barázdált, bemélyedésük részben nyitott.

Erőteljes zöldes-piroskás szín jellemzi, csészelevelei barnák és pihések, kocsánya rövid és vastag.

Belül a gyümölcshús fehér zöldes árnyalattal, állaga tömör és nedvdús.

3.3. Nyersanyagok (kizárólag feldolgozott termékek esetén):

N/A

3.4. Takarmány (kizárólag állati eredetű termékek esetén):

N/A

3.5. Az előállítás azon műveletei, amelyeket a meghatározott földrajzi területen kell végrehajtani:

Az almát csak a meghatározott területen lehet termeszteni.

Az Armagh Bramley Apple-t a régió rendkívül termékeny iszapos vagy agyagos vályogtalaján termesztik. A gyümölcsültetvényeket sűrű sövény és különböző vegyes fás szélfogó növényzet határolja, ami megvédi őket az egyes tavaszi időszakokra jellemző hűvös északi, északkeleti szelektől.

A nyári és téli metszést a fa életkorára és méretére való tekintet nélkül kézileg végzik. Az állandó terméshozam és minőség biztosítása érdekében ezen fák gondozásához olyan képességek szükségesek, amelyek mögött a nyári és téli metszési időszakban a vázkar és lombkorona formázásában nyert több éves tapasztalat áll.

Az Armagh-termelők büszkék arra, hogy figyelembe veszik a helyes mezőgazdasági gyakorlatot az Armagh Bramley Apple termelésekor. A virágzási időszakban gyakran alkalmazzák a mézelő méhek általi beporzást, a permetezési munkálatokat pedig a legnagyobb gondossággal végezik a méhek és egyéb hasznos rovarok, valamint a tágabb környezet védelme érdekében.

Az Armagh Bramley gyümölcsösökben elterjedt a levéltrágyázás; mind a „tiszta” (egy) tápanyagos, mind pedig a tengeri moszat kivonatát tartalmazó műtrágya-keverékek részei a rendszeres kijuttatási programnak.

Az almákat kora szeptembertől késő októberig kézzel szüretelik. Az alma leszedésének ideje függ a szezontól, a piactól, a gyümölcs érettségétől, a fa korától és a gyökértörzse típusától. A termesztők gyakran versengenek az alma mérete és növekedési üteme által meghatározott szedés kezdetének idejével a késő nyári/kora őszi időszakban. A legtöbb almát akkor szedik le, amikor az átlagos átmérőjük eléri legalább a 75 mm-t, de még az előtt, hogy a gyümölcsben tárolt szénhidrát > 20 %-a keményítőből cukorrá alakulna.

Mivel a gyümölcsültetvényeken kézzel szüretelnek, minden egyes gyümölcsöt kézzel szednek le és osztályoznak. A szüretelőket megtanítják a gyümölcs kezelésére, hogy elkerüljék a héj vagy a gyümölcshús felsértését, ami különösen kritikus ennél a fajtánál, mivel a termés jelentős hányadát a piaci kereslet egész éves kiszolgálása céljából szabályozott légtérben tárolják.

3.6. A szeletelésre, aprításra, csomagolásra stb. vonatkozó egyedi szabályok:

N/A

3.7. A címkézésre vonatkozó egyedi szabályok:

N/A

4. A földrajzi terület tömör meghatározása:

Az Armagh Bramley Apple-t az armagh-i érsekség területén található alábbi, Armagh, Tyrone és részben Londonderry megyéhez tartozó, hagyományosan almatermesztő községekben termesztik:

Ballygawley, Beragh, Bessbrook, Cloghogue, Clonoe, Coagh, Coalisland, Cookstown, Crossmaglen, Cullyhanna, Donaghmore, Dromintree, Dungannon, Eglish, Keady, Derrynose & Madden, Kildress, Killcluney, Killeeshill, Kilmore, Lissan, Loughgall, Magherafelt, Middletown, Middle Killeavy, Moneymore, Moy, Mullaghbawn, Newbridge, Pomeroy, Portadown, Tandragee, Termonmaguirc, Whitecross.

5. Kapcsolat a földrajzi területtel:

5.1. A földrajzi terület sajátosságai:

A meghatározott terület éghajlatát az atlanti időjárási rendszernek köszönhetően akár 80 hüvelyk (2 032 mm) éves csapadékmennyiség, továbbá a Golf-áramlat hatásaként télen 3 °C-os és nyáron 18 °C-os átlaghőmérséklet jellemzi. Mindezek mellett a meghatározott terület talajának értékességéből, termékenységéből és magas kalciumtartalmából adódó minősége is hozzájárul a terület sajátosságához.

Északi fekvéséből adódón e terület kevesebb napfényt kap, mint a többi Bramley-fajta termesztési területe, így a kevésbé intenzív fotoszintézis miatt kisebb a fasűrűség, és jellemző az oldalirányú növekedés. A többi Bramley-fajta termesztési területéhez képest hűvösebb időjárás következtében a Armagh Bramley Apple gyümölcsök mérete kevésbé egységes, továbbá kisebb a rovarsűrűség is, így rovarirtószert elegendő idényenként egyszer alkalmazni. A rovarirtószerek mérsékelt használata alacsony szermaradvány-szintet eredményez. Az alacsonyabb hőmérséklet hatására hosszabb a termesztési idény. A meghatározott területet drumlinek (aszimmetrikus, jégkori eredetű dombok) és számos kisebb folyó jellemzik. A gazdag talajnak és a magasabb csapadékmennyiségnek köszönhetően nincs szükség mesterséges öntözésre.

5.2. A termék sajátosságai:

A meghatározott terület éghajlata és talaja közvetlen hatással van a termék hírnevére. A területre jellemző alacsonyabb hőmérsékletből adódó hosszabb termesztési idénynek köszönhetően a gyümölcs nagyobb, de kevésbé egységes formájú, magas savminősége miatt megfelelő étkezési almának, valamint jellegzetes, határozott íze van.

Az Armagh Bramley Apple arról is nevezetes, hogy a többi Bramley almához képest ízét tovább megtartja és keményebb állagú, ami főzés során is megmarad. Így az is hozzájárul a gyümölcs hírnevéhez, hogy minőségét jobban megőrzi, valamint a más régiókból származó Bramley-fajtáknál hosszabb a tárolhatósági ideje (12–13 hónap).

Az Armagh Bramley Apple abban is különbözik a többi Bramley-fajtától, hogy színe zöld, és alkalomszerű pírja nem alakul csíkozattá. Emellett az Armagh Bramley Apple formája a többihez képest kevésbé kerek a hűvösebb időjárásnak és a szabálytalan növekedési ütemének köszönhetően. Az almának erősebb, jellegzetes íze van.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A Bramley-alma először 1884-ben került Armagh-ba 60 Bramley-palánta Észak-Írországba telepítésével. 1921-re 7 000 hektárt telepítettek be a gyümölccsel, amivel a Bramley az Armagh-ban termesztett almák között a legelterjedtebb fajtává lépett elő. Az alma feldolgozása 1903-ban kezdődött el, és Észak-Írország legjelentősebb feldolgozói továbbra is Armagh megyében találhatók, közel az őket ellátó gyümölcsültetvényekhez.

A Bramley-almát egyedülálló állaga és íze az étkezési almák királyává teszi. A főzés folyamán is megtartja erős, jellegzetes ízét. A Bramley alma az egyetlen alma a világon, amelyik rendelkezik ezekkel a tulajdonságokkal. Az Armagh Bramley Apple kemény állagáról nevezetes, ami azt jelenti, hogy a gyümölcs hosszabb ideig eltartható, és a főzés közben is tovább megtartja állagát.

A hűvösebb éghajlat hatására az alma kevésbé kerek formájú, mint a többi Bramley-fajta. A hűvösebb időjárás hatására egyenlőtlen az egyes gyümölcsök magkezdeményeinek beporzása. A megtermékenyített magkezdemény a többinél hamarabb megduzzad és kifejlődik; ez adja az Armagh Bramley Apple jellegzetes, nem kerek formáját.

Az Armagh Bramley almaültetvények északi fekvése szokatlan, így az éghajlat következtében kevesebb gyümölcs terem, de az ízben gazdagabb. A Bramley termelési költségei ezért magasak.

Az armagh-i egyedi termesztési feltételek eredményeképpen a gyümölcs keményebb, sűrűbb, mintha máshol termesztették volna. Mindehhez hozzájárul a talaj gazdagsága, termékenysége, magas kalcium- és tápanyagtartalma, valamint tiszta és bőséges vízkészlete.

Armagh Írország-szerte gyümölcstermő megyeként ismert, ahol 3 000 éve termesztenek almát. A legenda szerint Szent Patrik ültetett egy almafát a mai Armagh városától északra, az egykori ősi Ceangoba településen.

Armagh ismertségét és a „gyümölcsös megye” elnevezést kizárólag a Armagh Bramley Apple-nek köszönheti. Az Észak-Írországban fán termett gyümölcsök 99 %-a Bramley-alma, továbbá 95 %-a armagh-i.

Armagh jelzője, a „gyümölcsös megye” a kultúrában, e terület szokásaiban és a helyi sportcsapatoktól a hagyományos népdalokig mindenütt megjelenik.

Armagh csak az Armagh Bramley Apple miatt vált a „gyümölcsös” fogalmának szinonimájává, habár a meghatározott területen lévő számos vállalkozás nem Bramley-fajtát termeszt, mégis használja az „ültetvény” elnevezést a terület azonnali felismerhetősége és az Armagh Bramley Apple fontossága miatt.

A helyi éttermek aktívak olyan ételek bevezetése területén, amelyek helyi Armagh almából készülnek, mint például az Armagh Bramley almás pite, az Armagh Bramley Apple szorbet vagy az Armagh Bramley Apple morzsasüti. Az Armagh Bramley-t tartalmazó előételek (pl. Bramley almaleves vagyis Ulster Delight), főételek (sertéshús Bramley-almával töltve) és desszertek (pl. Armagh Bramley almás sütemény, Bramley karamell puding, Armagh East Coast felfújt) receptjei versenyeken mérettetnek meg; egy helyi fazekast a közeli ültetvények ihlették Bramley Apple edény-sorozatának elkészítésében.

Az Armagh Bramley Apple régióbeli fontosságát nem csak az bizonyítja, hogy legalább 1 500 helyi lakost foglalkoztat az iparág, hanem hogy számos hagyományos rendezvény – mint az Almahét és az októberi Alma-fesztivál – is kapcsolódik hozzá. Május utolsó vasárnapján ünneplik az „Almavirágos Vasárnap”-ot, amikor a helyi ültetvények rózsaszín és fehér virágtengerré változnak. Az ültetvényekbe szervezett kirándulásokat Armagh Bramley-ből készült almás pite kóstoltatással kötik össze, amit a turisták Armagh almaborral öblíthetnek le a régió Almavirágzás Vásárán.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

http://www.defra.gov.uk/foodfarm/food/industry/regional/foodname/products/documents/armaghbramleyapples.pdf

(1) HL L 93., 2006.3.31., 12. o.